葡萄牙

葡萄牙，又叫葡國，官方名葡萄牙共和國，係南歐國家。佢響伊比利亞半島西邊，響歐陸來講係最西面嘅。葡國本土隔籬係西班牙，西面就係大西洋。葡萄牙嘅歷史長久，不過國家畀羅馬天主敎敎宗承認係一國嗰時就要等到1143年10月5號。

舊陣時喺澳門香港等地，西洋專指葡萄牙，西洋人指葡萄牙人。

史 
葡萄牙早喺幾千年前就有人定居。1139年就建立咗個葡萄牙王國，行君主制度。

15世紀，係葡萄牙人最威水嘅時候。佢哋不斷向外擴張，不停咁做船去海上探險。就係咁葡萄牙喺海外攞咗好多資源返嚟，經濟一度去到頂點。

隨住英國、荷蘭同西班牙相繼崛起，葡萄牙喺16世紀就開始衰落。葡萄牙成日同佢哋打仗，打到咩都冇晒。

1910年10月5號，葡萄牙共和黨發動十月初五革命，葡萄牙王國結束，曼紐二世走佬去直布羅陀，正式行共和制度，葡萄牙第一共和國成立。

但係，葡萄牙第一共和國嘅政局動盪、貪污腐敗，成日換總統、總理，結果响1926年5月28號，卡爾莫納元帥率領葡萄牙軍人發動五二八政變，推翻咗歷時16年嘅葡萄牙第一共和國，建立咗國祚48年嘅葡萄牙第二共和國，1933年3月19號，總理薩拉查宣布葡萄牙社團主義憲法喺葡萄牙憲法全民公投獲得通過，訂立咗「新國家體制」，而薩拉查嘅獨裁政權一直延續41年，直到1974年4月25號嘅康乃馨革命先至結束，同年葡萄牙第三共和國成立，而葡萄牙喺非洲、東南亞嘅殖民地：安哥拉、聖多美和普林西比、畿內亞比紹、佛得角、莫桑比克同埋東帝汶亦喺1975年紛紛脫離葡萄牙嘅殖民統治。

地理 

葡國本土嘅東面係西班牙，西面係大西洋。如果以航海嚟講，葡萄牙係由歐洲直接經大西洋美洲，好有優勢。佢響大西洋亦都有亞速爾羣島同馬德拉羣島。

葡萄牙北部係山地，中部沿海地區有好多漁村同度假勝地，而南部就係丘陵地帶。

經濟 
葡萄牙嘅經濟向來都唔係好好。一般嚟講佢嘅農業重發達過製造業，工業產品雖然好多化工同石油，但最出名嘅係用水松木製造嘅軟木塞，即係酒樽蓋。十五世紀嗰陣葡萄牙有好多殖民地，好似巴西，掌握咗好多原料資源，不過而家大部份殖民地都獨立咗，所以葡萄牙已經冇呢方面優勢。

葡萄牙貨幣目前係用緊歐元，係歐元創始國成員之一。

Portugal | União Europeia，歐洲聯盟